Կասկածէ վեր է, որ Ջաւախքը մեր հայրենիքի անբաժան մասնիկն է։ Անհերքելի այս իրականութիւնը միտ վառ պահելու եւ ջաւախքահայութեան զօրակցելու հեռանկարով տարիներէ ի վեր կը գործէ Ջաւախքի Կեդրոնական յանձնախումբը, որուն կարեւորագոյն ենթայանձնախումբերէն մէկը Հայ Օգնութեան Միութեան (ՀՕՄ) Արեւմտեան ԱՄՆի շրջանի Ջաւախք Հիմնադրամի յանձնախումբն է։ Վերջինը 2001էն ի վեր, մեծ թափով կը գործէ շրջանէն ներս, հանրութեան ծանօթացնելով անոր պատմական կարեւորութիւնը եւ զայն կանգուն պահող ջաւախքահայութեան օգտակար հանդիսանալու հրամայականը։